b"\n_START_ARTICLE_\nEsgl\xc3\xa9sia dels Dolors (Palafrugell)\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia est\xc3\xa0 situada al costat dret de l'hospital de Palafrugell, al carrer Raval Inferior. Presenta una fa\xc3\xa7ana de tipologia senzilla, amb una gran porta rectangular d'inspiraci\xc3\xb3 cl\xc3\xa0ssica emmarcada per pilastres que sostenen la llinda i una petita cornisa sobresortint. Al damunt, hi ha una petxina centrada, tres petits elements decoratius amb esferes, al centrals dels quals hi ha en relleu el Cor de la Mare de D\xc3\xa9u dels Dolors. Un \xc3\xb2cul emmarcat en pedra motllurada se situa al damunt de la porta. El conjunt es completa amb un coronament sinu\xc3\xb3s, amb un campanar de paret d'una sola obertura dintre i dos petits pinacles als costats._NEWLINE_La fa\xc3\xa7ana de l'esgl\xc3\xa9sia dels Dolors es troba arrebossada i emblanquinada. \xc3\x9anicament \xc3\xa9s visible la pedra d'emmarcament de les obertures i la de la portalada d'acc\xc3\xa9s.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia dels Dolors, que forma part del conjunt de l'hospital de Palafrugell, \xc3\xa9s un edifici bastit durant la segona meitat del segle XVIII, i presenta les caracter\xc3\xadstiques de les fa\xc3\xa7anes d'aquell per\xc3\xadode, d'estil barroc."